
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 9.02.2005

                Nr.  P.L.X-9


R A P O R T

asupra proiectului de Lege privind aprobarea Ordonanţei de urgenţă a Guvernului  nr.102/2004 pentru modificarea şi completarea Legii nr.360/2002 privind Statutul poliţistului

În conformitate cu prevederile art.89 şi art.108 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere şi avizare în procedură de urgenţă cu proiectului de Lege privind aprobarea Ordonanţei de urgenţă a Guvernului nr.102/2004 pentru modificarea şi completarea Legii nr.360/2002 privind Statutul poliţistului,  transmis cu adresa nr. P.L.X. – 9 din 7 februarie  2004, înregistrat sub nr. 31/45  din 8.02.2004.
Potrivit prevederilor art. 75 din Constituţie şi ale art. 86 alin. 3, pct. 2 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din 3 februarie  2005, a adoptat proiectul de lege în calitate de primă Cameră sesizată.

Consiliul Legislativ, cu avizul nr. 102 din 16.11.2004, a avizat favorabil proiectul de lege.

Comisia pentru administraţia publică, amenajarea teritoriului şi echilibru ecologic, cu avizul nr 26/40  din 9.02.2005, a avizat favorabil proiectul de lege.

Proiectul de lege are ca obiect de reglementare, modificarea Statutului poliţistului.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 9.02.2005. 

La dezbateri au participat din partea Ministerului Administraţie şi Internelor secretar de stat dl. Mircea Alexandru, dl. Mihai Tătuţ – director adjunct, Irina Alexe, consilier.
        Membrii comisiei au examinat expunerea de motive, textul proiectului de lege adoptat de Senat, precum şi avizul favorabil al  Consiliului Legislativ.

Cu prilejul examinării, membrii comisiei au constatat că proiectul de lege corespunde intereselor naţionale ale ţării în acest domeniu. Amploarea fenomenului criminalităţii organizate, constituirea unor reţele infracţionale la nivel naţional şi transfrontalier necesită instituirea unor mijloace juridice eficiente prin care organele de poliţie să fie protejate şi stimulate, în temeiul principiului prezumţiei de nevinovăţie. În acest scop este necesar ca poliţistului să-i fie atribuite prin statutul său protecţie şi stabilitate sporite şi posibilităţi de a acţiona pentru combaterea acestora.

În  urma dezbaterilor, membrii comisiei au hotărât, în unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr.102/2004 pentru modificarea şi completarea Legii nr.360/2002 privind Statutul poliţistului, astfel cum a fost adoptat de Senat. 

Din numărul total de 20 de membri ai comisiei, au fost prezenţi la dezbateri  11 membri. 

În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.
                        PREŞEDINTE, 


                                             

                                                                                                       SECRETAR,

             
SERGIU ANDON 



      

                                                                                                Cristian Dumitrescu 

Consilier 

Dr. Gheorghe Stroe

